Komisijos Reglamentas (EEB) Nr. 442/88
1988 m. vasario 17 d.
iš dalies keičiantis Reglamentus (EEB) Nr. 2315/76 ir (EEB) Nr. 2191/81 dėl sviesto pardavimo mažesne kaina ir pelno nesiekiančioms institucijoms ir organizacijoms pagalbos sviestui pirkti skyrimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 3904/87 [2], ypač į jo 6 straipsnio 7 dalį ir 12 straipsnio 3 dalį,
kadangi Komisijos reglamente (EEB) Nr. 2191/81 [3] su paskutiniais pakeitimais, padarytais Reglamentu (EEB) Nr. 2402/86 [4], yra numatyta pelno nesiekiančioms institucijoms ir organizacijoms skirti pagalbą sviestui pirkti; kadangi, atsižvelgiant į dabartinę sviesto rinkos padėtį ir viešųjų atsargų apimtis, reikėtų atnaujinti galimybę parduoti pelno nesiekiančioms institucijoms bei organizacijoms viešai sandėliuojamą sviestą, tuo pačiu nesustabdant galimybės suteikti Reglamente (EEB) Nr. 2191/81 numatytą pagalbą; kadangi tuo tikslu 1976 m. rugsėjo 24 d. Komisijos reglamentas (EEB) Nr. 2315/76 dėl viešai sandėliuojamo sviesto pardavimo [5] su paskutiniais pakeitimais, padarytais Reglamentu (EEB) Nr. 3127/87 [6], turėtų būti iš dalies pakeistas;
kadangi reikėtų nustatyti sviesto pardavimo kainą, sąlygas, kurių būtina laikytis norint tą kainą gauti, ir tų sąlygų laikymąsi užtikrinančio užstato dydį;
kadangi Reglamente (EEB) Nr. 2191/81 numatytos pagalbos dydis turėtų būti dar kartą nustatytas; kadangi, viena vertus, atsižvelgiant į Tarybos reglamento (EEB) Nr. 1269/79 [7] panaikinimą ir nuorodą į naująjį 1983 m. gruodžio 19 d. Tarybos reglamentą (EEB) Nr. 3667/83 dėl tolesnio Naujosios Zelandijos sviesto importavimo į Jungtinę Karalystę ypatingomis sąlygomis [8] su paskutiniais pakeitimais, padarytais Reglamentu (EEB) Nr. 2335/86 [9], turėtų būti derinama to reglamento 2 straipsnio 3 dalis, antra vertus, atsižvelgiant į įgytą patirtį, maksimalus nacionalinis individualaus kiekio apibrėžimas turėtų būti pakeistas Bendrijos maksimalia riba;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2315/76 papildomas šiuo 4a straipsniu:
"4a straipsnis
1. Nukrypstant nuo 1 ir 2 straipsnių, sviestas parduodamas kaina, kuri lygi supirkimo kainai, intervencinės agentūros taikomai pardavimo sutarties sudarymo metu, iš jos atėmus 30 ekiu už 100 kilogramų, jei sviestą vartoja pelno nesiekiančios institucijos ir organizacijos pagal Reglamentą (EEB) Nr. 2191/81, ir jei tam sviestui gali būti taikoma minėtame reglamente numatyta pagalba.
2. Intervencinė agentūra sviestą parduoda tik tuo atveju, jei, siekiant užtikrinti, kad gavėjai laikysis pagrindinių sviesto perėmimo reikalavimų ir kad sviestas bus panaudotas taip, kaip nurodyta Reglamente (EEB) Nr. 2191/81, vėliausiai iki pardavimo sutarties sudarymo bus pateiktas užstatas, lygus 1 dalyje nurodytam kainos sumažinimui, prie tos sumos pridėjus 3 ekiu."
2 straipsnis
Reglamentas (EEB) Nr. 2191/81 iš dalies keičiamas taip:
1. 2 straipsnio:
- 1 dalyje žodžiai "178 ekiu" keičiami žodžiais "165 ekiu",
- 3 dalis pakeičiama taip:
"3. 1 dalyje numatyta pagalba Jungtinei Karalystei negali būti suteikta, jei sumažinamas Reglamento (EEB) Nr. 3667/83 3 straipsnio 1 dalyje numatytas specialus mokestis.
Tam tikslui 1 dalyje numatytos pagalbos dydis sumažinamas ta suma, kuria sumažinamas specialus mokestis."
2. 3 straipsnio 4 dalis pakeičiama taip:
"4. 3 dalies c punkte nurodytas maksimalus sviesto kiekis yra 2 kilogramai per mėnesį gavėjo įmonės vienam vartotojui."
3 straipsnis
Šis reglamentas įsigalioja 1988 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. vasario 17 d.